CELEX: 32019R1666
Language: el
Date: 2019-06-24 00:00:00
Title: Κατ’ εξουσιοδότηση κανονισμός (ΕΕ) 2019/1666 της Επιτροπής της 24ης Ιουνίου 2019 για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους όρους για την παρακολούθηση της μεταφοράς και της άφιξης φορτίων ορισμένων αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση (Κείμενο που παρουσιάζει ενδιαφέρον για τον ΕΟΧ)

4.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 255/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1666 ΤΗΣ ΕΠΙΤΡΟΠΗΣ
         της 24ης Ιουνίου 2019
         για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους όρους για την παρακολούθηση της μεταφοράς και της άφιξης φορτίων ορισμένων αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 77 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων από τις αρμόδιες αρχές των κρατών μελών σε αγαθά που εισέρχονται στην Ένωση με σκοπό τη διαπίστωση της συμμόρφωσης με τη νομοθεσία της Ένωσης για την αγροδιατροφική αλυσίδα.
                  
               
                     (2)
                  
                  
                     Το άρθρο 47 παράγραφος 1 στοιχείο β) του κανονισμού (ΕΕ) 2017/625 ορίζει τις κατηγορίες αγαθών που υπόκεινται σε επίσημους ελέγχους στον συνοριακό σταθμό ελέγχου της πρώτης άφιξής τους στην Ένωση. Στα αγαθά αυτά περιλαμβάνονται προϊόντα ζωικής προέλευσης, ζωικό αναπαραγωγικό υλικό, ζωικά υποπροϊόντα και τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης (σύνθετα προϊόντα).
                  
               
                     (3)
                  
                  
                     Όταν τα φορτία ορισμένων αγαθών που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625 εισάγονται στην Ένωση, σε ορισμένες περιπτώσεις, η νομοθεσία της Ένωσης προβλέπει ότι η μεταφορά τους από τον συνοριακό σταθμό ελέγχου άφιξης στην εγκατάσταση στον τόπο προορισμού και η άφιξή τους στον τόπο προορισμού τους στην Ένωση πρέπει να παρακολουθείται, ώστε να προλαμβάνονται τυχόν κίνδυνοι για τη δημόσια υγεία και την υγεία των ζώων.
                  
               
                     (4)
                  
                  
                     Η οδηγία 97/78/ΕΚ του Συμβουλίου (2) καθορίζει τους κανόνες που διέπουν την οργάνωση των κτηνιατρικών ελέγχων των προϊόντων που εισάγονται στην Ένωση από τρίτες χώρες και τους όρους σχετικά με τη μεταφορά των προϊόντων που πρέπει να παρακολουθούνται σύμφωνα με τη νομοθεσία της Ένωσης από τον συνοριακό σταθμό ελέγχου άφιξης στην εγκατάσταση στον τόπο προορισμού. Οι εν λόγω κανόνες προβλέπουν, μεταξύ άλλων, ότι τα φορτία των εν λόγω προϊόντων πρέπει να αποστέλλονται από τον συνοριακό σταθμό ελέγχου άφιξης στην εγκατάσταση στον τόπο προορισμού, υπό την επίβλεψη της αρμόδιας αρχής, σε στεγανά οχήματα ή περιέκτες που σφραγίζονται από την αρμόδια αρχή.
                  
               
                     (5)
                  
                  
                     Επιπλέον, για ορισμένα ζωικά υποπροϊόντα που δεν προορίζονται για κατανάλωση από τον άνθρωπο, ο κανονισμός (ΕΕ) αριθ. 142/2011 της Επιτροπής (3) απαιτεί να εκτελείται η μεταφορά των φορτίων αυτών των υποπροϊόντων σύμφωνα με τους κανόνες της οδηγίας 97/78/ΕΚ. Στα εν λόγω ζωικά υποπροϊόντα περιλαμβάνονται το αίμα και τα προϊόντα αίματος, οι τροφές για ζώα συντροφιάς, εκτός από τις πρώτες ύλες τροφών για ζώα συντροφιάς, τα τετηγμένα λίπη που εισάγονται για σκοπούς εκτός της αλυσίδας ζωοτροφών για εκτρεφόμενα ζώα, τα κέρατα και τα προϊόντα με βάση τα κέρατα, εκτός από το κερατάλευρο, και οι χηλές και τα προϊόντα με βάση τις χηλές, εκτός από το χηλάλευρο, που προορίζονται για παραγωγή οργανικών λιπασμάτων ή βελτιωτικών του εδάφους.
                  
               
                     (6)
                  
                  
                     Η ενωσιακή νομοθεσία προβλέπει επίσης την παρακολούθηση φορτίων άγριων τριχωτών θηραμάτων που δεν έχουν υποστεί εκδορά σύμφωνα με τους κανόνες για τη διενέργεια ειδικών επίσημων ελέγχων που προβλέπονται σύμφωνα με το άρθρο 77 παράγραφος 1 στοιχείο β) του κανονισμού (ΕΕ) 2017/625 και σύμφωνα με κανόνες για τους πρόσθετους υγειονομικούς όρους για προϊόντα ζωικής προέλευσης και τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης («σύνθετα προϊόντα»), τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να επιτρέψει την είσοδο, σύμφωνα με κανόνες που προβλέπονται στο άρθρο 77 παράγραφος 1 στοιχείο η) του κανονισμού (ΕΕ) 2017/625.
                  
               
                     (7)
                  
                  
                     Η οδηγία 97/78/ΕΚ καταργήθηκε με τον κανονισμό (ΕΕ) 2017/625 με ισχύ από τις 14 Δεκεμβρίου 2019. Ως εκ τούτου, είναι σκόπιμο να θεσπιστούν κανόνες για την παρακολούθηση της μεταφοράς και της άφιξης φορτίων ορισμένων αγαθών που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625 από τον συνοριακό σταθμό ελέγχου άφιξης στην εγκατάσταση στον τόπο προορισμού. Οι κανόνες αυτοί θα πρέπει να εφαρμόζονται όταν η μεταφορά από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση και η άφιξη στην εγκατάσταση προορισμού πρέπει να παρακολουθείται σύμφωνα με την ενωσιακή νομοθεσία.
                  
               
                     (8)
                  
                  
                     Για την αποτελεσματική παρακολούθηση της μεταφοράς και της άφιξης φορτίων από τον συνοριακό σταθμό ελέγχου άφιξης μέχρι την άφιξή τους στην εγκατάσταση στον τόπο προορισμού τους, τα αγαθά θα πρέπει να μεταφέρονται απευθείας στην εγκατάσταση στον τόπο προορισμού που αναφέρεται στο κοινό υγειονομικό έγγραφο εισόδου (ΚΥΕΕ).
                  
               
                     (9)
                  
                  
                     Για να προληφθούν τυχόν κίνδυνοι για την υγεία των ζώων και τη δημόσια υγεία, θα πρέπει να παρακολουθείται η άφιξη των αγαθών στην εγκατάσταση στον τόπο προορισμού που αναφέρεται στο ΚΥΕΕ (‘τόπος προορισμού’). Η αρμόδια αρχή του συνοριακού σταθμού ελέγχου άφιξης θα πρέπει να δηλώνει στην αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού ότι τα αγαθά έχουν εγκαταλείψει τον συνοριακό σταθμό ελέγχου και βρίσκονται καθ’ οδόν προς την εγκατάσταση στον τόπο προορισμού που αναφέρεται στο ΚΥΕΕ. Εάν τα αγαθά δεν φθάσουν στην εγκατάσταση στον τόπο προορισμού, η αρμόδια αρχή του συνοριακού σταθμού ελέγχου άφιξης και η αρμόδια αρχή που είναι υπεύθυνη για την εγκατάσταση στον τόπο προορισμού θα πρέπει να προβούν στις κατάλληλες ενέργειες παρακολούθησης σύμφωνα με τον κανονισμό (ΕΕ) 2017/625 όσον αφορά τον υπεύθυνο επιχείρησης που φέρει την ευθύνη για το φορτίο.
                  
               
                     (10)
                  
                  
                     Οι διατάξεις του παρόντος κανονισμού θα πρέπει να εφαρμόζονται με την επιφύλαξη των σχετικών διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (4) σχετικά με την τελωνειακή επιτήρηση.
                  
               
                     (11)
                  
                  
                     Ο κανονισμός (ΕΟΚ, Ευρατόμ) αριθ. 1182/71 του Συμβουλίου (5) καθορίζει τους γενικούς κανόνες που εφαρμόζονται στις προθεσμίες, ημερομηνίες και διορίες για τη διασφάλιση της ομοιόμορφης εφαρμογής του δικαίου της Ένωσης. Ως εκ τούτου, οι κανόνες που καθορίζονται στον εν λόγω κανονισμό θα πρέπει να λαμβάνονται υπόψη για τον υπολογισμό των διοριών που προβλέπονται στον παρόντα κανονισμό.
                  
               
                     (12)
                  
                  
                     Ο κανονισμός (ΕΕ) 2017/625 εφαρμόζεται από την 14η Δεκεμβρίου 2019. Κατά συνέπεια, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την ημερομηνία αυτή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει κανόνες για την παρακολούθηση της μεταφοράς και της άφιξης των φορτίων αγαθών που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625, τα οποία προορίζονται για διάθεση στην αγορά της Ένωσης, όταν η μεταφορά των εν λόγω αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση πρέπει να παρακολουθείται σύμφωνα με την ενωσιακή νομοθεσία (το φορτίο).
         
         
            Άρθρο 2
            Όροι για την παρακολούθηση της μεταφοράς φορτίων από τον συνοριακό σταθμό ελέγχου άφιξης στην Ένωση στην εγκατάσταση στον τόπο προορισμού
            
               1.   Η αρμόδια αρχή στον συνοριακό σταθμό ελέγχου άφιξης στην Ένωση επιτρέπει τη μεταφορά του φορτίου στην εγκατάσταση στον τόπο προορισμού που αναγράφεται στο κοινό υγειονομικό έγγραφο εισόδου το οποίο αναφέρεται στο άρθρο 56 του κανονισμού (ΕΕ) 2017/625 (ΚΥΕΕ), μόνο αν το αποτέλεσμα των επίσημων ελέγχων της στον συνοριακό σταθμό ελέγχου άφιξης είναι ευνοϊκό.
            
            
               2.   Το φορτίο για το οποίο έχει χορηγηθεί άδεια σύμφωνα με την παράγραφο 1:
               
                           α)
                        
                        
                           σφραγίζεται από την αρμόδια αρχή του συνοριακού σταθμού ελέγχου άφιξης·
                        
                     
                           β)
                        
                        
                           μεταφέρεται χωρίς εκφόρτωση ή κατάτμηση·
                        
                     
                           γ)
                        
                        
                           μεταφέρεται απευθείας στην εγκατάσταση στον τόπο προορισμού που αναγράφεται στο ΚΥΕΕ.
                        
                     
            
               3.   Η αρμόδια αρχή του συνοριακού σταθμού ελέγχου άφιξης, αμέσως μετά τη χορήγηση της άδειας, κοινοποιεί, μέσω του συστήματος διαχείρισης πληροφοριών για τους επίσημους ελέγχους που αναφέρεται στο άρθρο 131 του κανονισμού (ΕΕ) 2017/625 («IMSOC»), την αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού που αναγράφεται στο ΚΥΕΕ («τόπος προορισμού»), ότι μετά τους επίσημους ελέγχους στον συνοριακό σταθμό ελέγχου άφιξης, επετράπη η μεταφορά του φορτίου στην εγκατάσταση στον τόπο προορισμού.
            
         
         
            Άρθρο 3
            Όροι για την παρακολούθηση της άφιξης φορτίων στον τόπο προορισμού
            
               1.   Ο υπεύθυνος επιχείρησης στην εκμετάλλευση στον τόπο προορισμού, εντός μίας ημέρας από την άφιξη του φορτίου, ενημερώνει την αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού, σχετικά με την άφιξη του φορτίου στην εν λόγω εγκατάσταση.
            
            
               2.   Η αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού κοινοποιεί, μέσω του IMSOC, την αρμόδια αρχή του συνοριακού σταθμού ελέγχου άφιξης, τη λήψη των πληροφοριών που αναφέρονται στην παράγραφο 1, συμπληρώνοντας το μέρος III του ΚΥΕΕ.
            
            
               3.   Η αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού διενεργεί επίσημους ελέγχους στην εν λόγω εγκατάσταση, με σκοπό να διασφαλίσει ότι τα φορτία έχουν φθάσει στην εγκατάσταση στον τόπο προορισμού, ελέγχοντας, ιδίως, τα μητρώα εισόδου της εν λόγω εγκατάστασης.
            
            
               4.   Αν, εντός 15 ημερών από την ημερομηνία κατά την οποία επετράπη η μεταφορά του φορτίου σύμφωνα με το άρθρο 2 παράγραφος 1, η αρμόδια αρχή στον συνοριακό σταθμό ελέγχου άφιξης δεν έχει ενημερωθεί για την άφιξη του φορτίου στην εγκατάσταση στον τόπο προορισμού από την αρμόδια αρχή που είναι υπεύθυνη για τη διενέργεια των επίσημων ελέγχων στην εγκατάσταση στον τόπο προορισμού σύμφωνα με την παράγραφο 2, οι αρμόδιες αρχές διενεργούν περαιτέρω έρευνες με σκοπό τον προσδιορισμό της πραγματικής τοποθεσίας που βρίσκεται το φορτίο.
            
            
               5.   Όταν η αποστολή, μετά τις έρευνες που αναφέρονται στην παράγραφο 4, δεν φθάσει στην εγκατάσταση στον τόπο προορισμού, η αρμόδια αρχή του συνοριακού σταθμού ελέγχου άφιξης και η αρμόδια αρχή που είναι υπεύθυνη για τη διενέργεια των επίσημων ελέγχων στην εν λόγω εγκατάσταση λαμβάνουν κάθε μέτρο επιβολής του νόμου που κρίνουν κατάλληλο κατά του υπευθύνου της επιχείρησης που είναι υπεύθυνος για το φορτίο σύμφωνα με τα άρθρα 138 και 139 του κανονισμού (ΕΕ) 2017/625.
            
         
         
            Άρθρο 4
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Ιουνίου 2019.
            
               
                  Για την Επιτροπή
               
               
                  Πρόεδρος
               
               Jean-Claude JUNCKER
            
         
         
            (1)  ΕΕ L 95 της 7.4.2017, σ. 1.
         
            (2)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).
         
            (3)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
         
            (4)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (αναδιατύπωση) (ΕΕ L 269 της 10.10.2013, σ. 1).
         
            (5)  Κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).